**Emma Ríos Maneiro**, nada en Vilagarcía de Arousa o 1 de abril de 1976, é unha debuxante de banda deseñada galega.

Traxectoria
-----------

Emma Ríos viviu en Ourense e dende nova leu tebeos como *La patrulla X* de Chris Claremont, *Nuevos Mutantes* de Sienkiewicz e sobre todo *Akira* de Katsuhiro Otomo, que foi o que decantou a súa vocación. Porén, descartou o uso de grises, tramas augadas propias do manga nos seus primeiros fanzines de fotocopias. Por contra, valorou máis o acabado de tinta de autores coma John Buscema, Harvey Kurtzman ou Jack Kirby.

Licenciouse en arquitectura na Universidade da Coruña. Estes estudos servíronlle para o tratamento do espazo no debuxo, evidente nas súas perspectivas e cambios do punto de vista. Compaxinou os estudos cos seus primeiros traballos no mundo da banda deseñada.

Dende o ano 1998 vén desenvolvendo unha traxectoria artística como debuxante de banda deseñada. Participou inicialmente en fanzines en Ourense e na Coruña, como *El bolchevique vespertino*, *Esto es la guerra*, *Mensajes en una botella* o *Comikaze*. Tamén colaborou con revistas e axencias de publicidade como ilustradora, e mais en publicacións colectivas de banda deseñada, como Dos veces breve ou H2Oil. 

Entre o ano 2000 e 2006, compaxinou o seu traballo como arquitecta coa participación en exposicións colectivas no salón de banda deseñada Viñetas desde o Atlántico. Foi membro do colectivo de debuxantes Polaqia.

A través de Polaqia continuou a súa serie *A prueba de balas* (2003), na que Pablo Pérez colaborou cos guións.

En 2005 fixo ilustracións para unha campaña de publicidade de Ron Cacique. Ese mesmo ano foi invitada ao salón de Andenne e en 2006 ao de Angulema, polo stand do fanzine "L'inédit".

Despois de varias historias curtas para publicacións de difusión estatal como *Dos veces breve* (2006) e *Los Reyes Elfos: Historia de Faerie 2*, foi galardoada co premio ao Autor Revelación en Expocómic 2008. Ese mesmo ano colaborou no proxecto de restauración do viaduto de San Pedro de Mezonzo (A Coruña), para o que pintou a María Pita nunha das súas columnas. Tamén obtivo a bolsa Lingua Cómica da Fundación Asef, que lle permitiu rematar unha banda deseñada no Xapón.

Recibiu unha oferta de Matt Gagnon, editor de Boom! Studios, para realizar unha miniserie de 4 números. Deixou entón o estudio de arquitectura en que traballaba para centrarse na banda deseñada e produciu *Hedex* (2008), con Michael Alan Nelson no guión e Cris Peter na cor. Daquela xa era unha das estrelas do salón de banda deseñada Viñetas do Atlántico.

Nas Jornadas Internacionales del Cómic Villa de Avilés coñeceu a CB Cebulski, quen a puxo en contacto con Nick Lowe, editor de Marvel Comics. Con el realizou un *fill-in* para *Runaways* primeiro e despois unha miniserie do *Doctor Extraño*, escrita por Mark Waid.

Realizou unha adaptación do *Amadís de Gaula* para o Grupo SM, con guión de Ricardo Gómez.

Obras
-----

* *A prueba de balas* (2003)
* Hexed (2008)
* Pretty Deadly (2013) volumes 1, 2 e 3
* Mirror 1 , 2
* I D

Premios
-------

* Primeiro premio do concurso de Arteixo (1998)
* 3º premio do certame de Banda Deseñada de Ourense (2004).
* Premio á mellor autora revelación en Expocómic, Madrid, 2008
* Premio Eisner 2020 a mellor portadista por ‘Bella Muerte’.

Notas
-----

1. ↑  Ríos, Emma (2 de abril de 2016). "Thank you for all the birthday wishes from yesterday, you're all amazing.". *@emmartian* (en inglés). Consultado o 26 de febreiro de 2019.
2. 1 2 3 4 5 6  Fernández, David. "Zona Negativa entrevista a Emma Ríos". *Zona Negativa* (en castelán). Consultado o 2020-07-29.
3. ↑  "Una dibujante gallega lanza un cómic en el mercado estadounidense". *La Voz de Galicia* (en castelán). 2009-01-09. Consultado o 2020-07-29.
4. ↑  "Viñetas desde o Atlántico abre hoy las puertas de sus 14 exposiciones". *La Voz de Galicia* (en castelán). 2009-08-11. Consultado o 2020-07-29.
5. ↑  JIMÉNEZ (@vinetabocadillo), JESÚS (2010-12-01). "Emma Ríos: "Trabajaba como arquitecto y lo dejé todo para ser dibujante"". *RTVE.es* (en castelán). Consultado o 2020-07-29.
6. ↑  "datos.bne.es". *datos.bne.es* (en castelán). Consultado o 2020-07-29.
7. ↑  "Emma Ríos,Debuxante". *culturagalega.gal*. Consultado o 29 de maio de 2019.
8. ↑  "Emma Ríos". *corunagrafica.com* (en castelán). Consultado o 29 de maio de 2019.
9. ↑  "Los Eisner premian a los españoles Paco Roca y Emma Ríos". *elperiodico* (en castelán). 2020-07-25. Consultado o 2020-07-29.

Véxase tamén
------------

### Ligazóns externas

* Steiner from Mars, blog da autora.
* Emma Ríos Arquivado 27 de xuño de 2012 en Wayback Machine. por José A. Serrano para guiadelcomic.es, 08/2009 *(en castelán)*
* Emma Ríos en culturagalega.org
* Emma Ríos Maneiro en galegos.info
* Emma Ríos, debuxante de cómics, reportaxe en RTVE (14/12/2010) *(en castelán)*

|  |  |
| --- | --- |
| Control de autoridades | 
* Wd: Q11681457
* WorldCat
* VIAF: 87401901
* BNE: XX1663496
* BNF: 165295700
* Discogs: 2241324
* ICCU: RMBV287849
* ISNI: 0000 0000 5973 3269
* LCCN: no2010010679
* NDL: 001251038
* NKC: mzk2018979262
* SUDOC: 202639819

 |